Ψήφισμα του Συμβουλίου

της 25ης Ιουνίου 2002

για ένα νέο πρόγραμμα εργασιών όσον αφορά την ευρωπαϊκή συνεργασία στον τομέα του πολιτισμού

(2002/C 162/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΣΗΜΕΙΩΝΟΝΤΑΣ ότι, σύμφωνα με τη συνθήκη για την ίδρυση της Ευρωπαϊκής Κοινότητας, η Κοινότητα συμβάλλει στην ανάπτυξη των πολιτισμών των κρατών μελών σεβόμενη την εθνική και περιφερειακή πολυμορφία τους, ενθαρρύνει τη συνεργασία μεταξύ κρατών μελών και, εάν χρειάζεται, στηρίζει και συμπληρώνει τις δράσεις τους, με πλήρη τήρηση της αρχής της επικουρικότητας καθώς και του δικαιώματος πρωτοβουλίας της Επιτροπής στους τομείς κοινοτικής αρμοδιότητας,

2. ΣΗΜΕΙΩΝΟΝΤΑΣ ότι, στις 7 Φεβρουαρίου 2002, συμπληρώθηκαν δέκα έτη από την υπογραφή της συνθήκης του Μάαστριχτ και την προσθήκη στη συνθήκη για την ίδρυση της Ευρωπαϊκής Κοινότητας ειδικού άρθρου για τον πολιτισμό,

3. ΛΑΜΒΑΝΟΝΤΑΣ ΥΠΟΨΗ ότι η Κοινότητα αντιμετωπίζει νέες προκλήσεις μέσα σε ένα πλαίσιο πολύ διαφορετικό από εκείνο της υπογραφής της συνθήκης του Μάαστριχτ,

4. ΕΚΤΙΜΩΝΤΑΣ ότι το νέο αυτό πλαίσιο χαρακτηρίζεται κυρίως από την επικείμενη διεύρυνση της Ευρωπαϊκής Ένωσης,

5. ΛΑΜΒΑΝΟΝΤΑΣ ΥΠΟΨΗ την αυξανόμενη σημασία του διαπολιτισμικού διαλόγου, τη σωρεία των τεχνολογικών καινοτομιών της κοινωνίας της γνώσης και της πληροφορίας, καθώς και τις προκλήσεις της διαδικασίας παγκοσμιοποίησης,

6. ΣΗΜΕΙΩΝΟΝΤΑΣ ΔΕΟΝΤΩΣ το ψήφισμα του Ευρωπαϊκού Κοινοβουλίου, της 5ης Σεπτεμβρίου 2001, για την πολιτιστική συνεργασία στην Ευρωπαϊκή Ένωση,

7. ΛΑΜΒΑΝΟΝΤΑΣ ΥΠΟΨΗ το ψήφισμα του Συμβουλίου, της 21ης Ιανουαρίου 2002, σχετικά με το ρόλο του πολιτισμού στην οικοδόμηση της Ευρωπαϊκής Ένωσης(1),

8. ΣΗΜΕΙΩΝΟΝΤΑΣ αφενός τις συζητήσεις στις άτυπες συνεδριάσεις των υπουργών Πολιτισμού στο Falun (20-22 Μαΐου 2001), στη Bruges (4-5 Δεκεμβρίου 2001) και στη Salamanca (18 Μαρτίου 2002), σχετικά με την εφαρμογή του άρθρου 151 της συνθήκης και, αφετέρου, τις συζητήσεις στη διάρκεια του δεύτερου φόρουμ για την ευρωπαϊκή πολιτιστική συνεργασία, το οποίο οργάνωσε η Επιτροπή στις 21 και 22 Νοεμβρίου 2001 σχετικά με το μέλλον της κοινοτικής πολιτιστικής δράσης,

9. ΤΟΝΙΖΕΙ την ανάγκη να υπάρξει συνεπέστερη προσέγγιση της πολιτιστικής δράσης σε κοινοτικό επίπεδο και πιστεύει ότι η συνεργασία στον τομέα αυτό θα πρέπει να βελτιωθεί με τη δημιουργία ενός διαρθρωμένου πλαισίου με ένα πρόγραμμα εργασιών για συζητήσεις θεμάτων προτεραιότητας κοινού ενδιαφέροντος και, αν συντρέχει λόγος, με την εκπόνηση νέων στρατηγικών,

10. ΤΟΝΙΖΕΙ την ανάγκη πραγματικής συνέργειας με όλους τους άλλους σχετικούς τομείς και δράσεις της Κοινότητας,

11. ΣΥΜΦΩΝΕΙ για ένα πρόγραμμα εργασιών με στόχο να τεθεί ο πολιτισμός στην καρδιά της ευρωπαϊκής ολοκλήρωσης και να ληφθούν υπόψη οι πολιτιστικές πτυχές δυνάμει άλλων διατάξεων της συνθήκης ώστε να εξασφαλισθεί η εφαρμογή του άρθρου 151 παράγραφος 4. Το πρόγραμμα με ενδεικτικό κατάλογο θεμάτων προτεραιότητας που πρόκειται να εξεταστεί κατά τις αμέσως επόμενες προεδρίες, παρατίθεται στο παράρτημα. Το πρόγραμμα θα πρέπει να προωθηθεί με συντονισμό μεταξύ των διαδοχικών προεδριών και σε συνεργασία με την Επιτροπή, το ταχύτερο δυνατό. Για το σκοπό αυτό, οι διαδοχικές προεδρίες θα συμφωνούν ανεπίσημα, όσο το δυνατόν συντομότερα, τον τομέα ή τους τομείς από τον ενδεικτικό κατάλογο που κάθε Προεδρία θα εξετάζει στη διάρκεια του προγράμματος. Κάθε προεδρία θα παρουσιάζει τα αποτελέσματα των εργασιών της επί του θέματος μέχρι τη λήξη της, με ενδεικτική χρονολογία ολοκλήρωσης του έργου το αργότερο το 2004,

12. ΤΟΝΙΖΕΙ ότι η εφαρμογή αυτού του προγράμματος δεν θα πρέπει να καθυστερήσει τη διαδικασία λήψης αποφάσεων για ανανέωση ή παράταση του τρέχοντος κοινοτικού προγράμματος-πλαισίου "Πολιτισμός 2000",

13. ΥΠΟΓΡΑΜΜΙΖΕΙ τον κεντρικό ρόλο της προεδρίας, σε συνεργασία με την Επιτροπή, για την εφαρμογή του προγράμματος, και ιδίως με την εξασφάλιση της συνέχειας και τη διατήρηση της δυναμικής της διαδικασίας αυτής,

14. ΤΟΝΙΖΕΙ ότι το πρόγραμμα θα πρέπει να εφαρμοσθεί με πλήρη τήρηση των αρμοδιοτήτων της Ευρωπαϊκής Επιτροπής καθώς και της αρχής της επικουρικότητας. Θα πρέπει επίσης να λειτουργεί ευέλικτα λαμβάνοντας υπόψη τις νέες πολιτικές εξελίξεις,

15. ΥΠΟΓΡΑΜΜΙΖΕΙ τη σημασία της τακτικής ενημέρωσης του Ευρωπαϊκού Κοινοβουλίου σχετικά με τις συζητήσεις και την πρόοδο που σημειώνεται στα πλαίσια του προγράμματος εργασιών.

(1) ΕΕ C 32 της 5.2.2002, σ. 2.

ΠΑΡΑΡΤΗΜΑ

ΕΝΔΕΙΚΤΙΚΟΣ ΚΑΤΑΛΟΓΟΣ ΘΕΜΑΤΩΝ ΓΙΑ ΤΟ ΠΡΟΓΡΑΜΜΑ ΕΡΓΑΣΙΩΝ

Το πρόγραμμα εργασιών που αναφέρεται στην παράγραφο 11 του ψηφίσματος θα περιλαμβάνει, και με την επιφύλαξη άλλων θεμάτων, τους ακόλουθους τομείς:

i) ευρωπαϊκή προστιθέμενη αξία

- ανάλυση και ανάπτυξη μεθόδων για τον προσδιορισμό και την εκτίμηση της προστιθέμενης αξίας των ευρωπαϊκών δράσεων στον τομέα του πολιτισμού·

ii) πρόσβαση και προβολή της πολιτιστικής δράσης της Κοινότητας

- βελτίωση της διάδοσης πληροφοριών προκειμένου να διευκολυνθεί η πρόσβαση των πολιτών στην πολιτιστική δράση της Κοινότητας,

- βελτίωση της προβολής της πολιτιστικής δράσης της Κοινότητας·

iii) οριζόντιες πτυχές

- ενίσχυση των συνεργειών με άλλους κοινοτικούς τομείς και δράσεις, μεταξύ άλλων και στους τομείς της παιδείας και της κατάρτισης, της νεολαίας, της εσωτερικής αγοράς, του ανταγωνισμού, της περιφερειακής ανάπτυξης, της έρευνας και της ενημέρωσης και της τεχνολογίας των επικοινωνιών,

- ανταλλαγή ορθών πρακτικών σε σχέση με την οικονομική και κοινωνική διάσταση του πολιτισμού, συμπεριλαμβανομένης της συμβολής των πολιτιστικών δραστηριοτήτων στην κοινωνική ένταξη,

- ανάπτυξη και προώθηση της κινητικότητας των προσώπων και των έργων στον πολιτιστικό τομέα,

- ανάλυση των μέσων για την ενθάρρυνση της ανάπτυξης των επιχειρήσεων πολιτιστικής και δημιουργικής παραγωγής στην Κοινότητα με σκοπό ιδίως το σεβασμό και την προαγωγή της ποικιλομορφίας των πολιτισμών·

iv) διάλογος μεταξύ των πολιτισμών

- προαγωγή και διάδοση της πολιτιστικής και γλωσσικής πολυμορφίας της Ευρώπης, καθώς και των κοινών διαστάσεων των πολιτισμών της,

- ενθάρρυνση του διαλόγου μεταξύ των πολιτισμών·

v) συνεργασία μεταξύ κρατών μελών και συμμετοχή νέων κρατών μελών

- ανάπτυξη στρατηγικών για την επίσπευση της ολοκλήρωσης και της συμμετοχής νέων κρατών μελών στον πολιτιστικό τομέα,

- συνεργασία μεταξύ των κρατών μελών στους διάφορους τομείς της πολιτιστικής διοίκησης, για παράδειγμα στις πολιτιστικές στατιστικές και στα πολιτιστικά αγαθά·

vi) διεθνής συνεργασία στον πολιτιστικό τομέα

- αύξηση της πραγματικής συνεργασίας με τους σχετικούς διεθνείς οργανισμούς όπως είναι το Συμβούλιο της Ευρώπης και η Unesco προκειμένου να αντληθούν ωφελήματα από τη συνεργεία,

- προαγωγή της συνεργασίας με τρίτες χώρες.

Κατά διαστήματα θα μπορούσαν να λαμβάνονται υπόψη και άλλοι τομείς συνεργασίας, σε σχέση με τις εξελίξεις των αμέσως επόμενων ετών.

Η διαδικασία καθώς και οι φορείς και το χρονοδιάγραμμα θα αποφασίζονται για κάθε περίπτωση ξεχωριστά, στα πλαίσια της συνθήκης για την ίδρυση της Ευρωπαϊκής Κοινότητας.